Dag Neef. Wie se neef is jy? | minderheidsverslag
Dag Neef. Wie se neef is jy?
By die Boerevolk was familie uitlê 'n algemene praktyk. My oupa het dit nog gedoen. Vir verskillende redes was dit destyds ook noodsaaklik. Om te weet wie jou eie familie is en wat hulle verwantskap met jou is, moes jy familie kon uitlê. Gesinne was groot en families nog groter. Wanneer jy 'n vreemdeling ontmoet, wou jy graag weet waar hy inpas en gevolglik was familie uitlê 'n waardevolle hulpmiddel.
'n Meisie bring 'n nuwe kêrel, wat sy op universiteit ontmoet het, huistoe. Oupa sal vra: "Van watter Smitte is jy?" Die jongman sal dan antwoord: "Oom, ek kom van Bloemhof af." Oupa sal wil weet wie sy ouers is. Die kêrel sal hulle name noem. Oupa wil dan weet of hulle dalk familie is van Jan Smit van Kromdraai. Kêrel sal antwoord dat dit sy pa se neef is. Nou begin dinge vir Oupa in plek val. Hy onthou Jan se oupa en sy kinders en wie nou eintlik wie is.
Vandag doen ons nie meer familie uitleg nie. Ons het nou 'n ander manier om 'n nuweling te leer ken. Ons sal wil weet wat die jongman studeer, waar hy woon en sal ander soortgelyke vrae stel. Andersins vra ons waar werk hy en wat sy beroep is. Wanneer dit kom by vreemdelinge ontmoet, was familie uitleg bloot 'n manier om iemand te leer ken. Daar was nie bybedoelings nie. Op grond van hierdie inligting kon jy dan 'n verdere gesprek voer.
Wanneer dit by eie familie kom, is dit om persone binne hulle verwantskappe te kan plaas. Daar is twee soorte verwantskappe: bloedverwante en aanverwante. Jou bloedverwante is almal wat dieselfde voorouers het as jy, wat ten minste een voorouer met jou deel. Aanverwante is aangetroude familie. Dit is persone wat met een van jou bloedverwante getroud is of iemand wat 'n bloedverwant van jou man of vrou is. Jou vrou se broer is 'n aanverwant, maar sy vrou se broer is nie.
Bloedverwantskap word uitgedruk in grade van verwantskap. Tussen ouer en kind is dit die eerste graad, tussen grootouers en kleinkind is dit die tweede graad. Verwantskappe sywaarts word gevind deur die aantal geboortes te tel van jou af tot by die eerste gemeenskaplike voorouer en dan van daar af na die ander persoon. Broers en susters is in die tweede graad verwant, ooms en tantes in die derde graad en vol neefs en niggies in die vierde graad. Kinders van jou broer of suster is in die derde graad aan jou verwant.
By aanverwantskap bestaan dieselfde grade van verwantskap. Swaer en skoonsuster is aanverwant in die tweede graad, aangetroude ooms en tantes in die derde graad ensovoorts. Die aangetroude verwantskap word nie deur egskeiding tot niet gemaak nie.
'n Halfbroer of -suster is in grade van verwantskap dieselfde as 'n volbroer of -suster. Stiefouers en -kinders is aanverwante. 'n Aangenome kind is vir alle praktiese doeleindes 'n bloedverwant. 'n Buite-egtelike kind is 'n halfbroer of -suster.
In Afrikaans het "neef" twee betekenisse. Dit is die seun van jou broer of suster of die seun van jou swaer of skoonsuster (Engels nephew). Dit kan ook die seun van jou oom of tante wees (Engels cousin). Die seun van jou neef word kleinneef of agterneef genoem. Met niggie is dit dieselfde as met neef, net vroulik. (Neef en niggie is ook 'n beleefde aanspreekvorm vir persone van ongeveer dieselfde ouderdom, net soos oom en tannie is vir ouer persone).
Ons gebruik die term agterneef en -niggie wanneer die verwantskap verder terug is. Ons praat ook van oupa- en oumagrootjie. Verder terug is dit oorgrootjies.
By die Boerevolk was familie verwantskap, voor ons verstedelik het, belangrik. Die families was groot en het dikwels in dieselfde omgewing gewoon en waar nodig saamgestaan. Met die Groot Trek het families dikwels saam getrek en saam laer opgeslaan. By ons is families amper soos die Skotse clans.
Dit is nogal merkwaardig dat blanke Suid-Afrikaners oor sulke omvattende geslagsregisters beskik. Hoewel daar nog baie is om na te vors, kon baie van ons families ons voorgeslagte tot in Europa terugspoor.
Teoreties behoort elke indiwidu aan 'n gesin, elke gesin aan 'n familie en elke familie aan 'n volk. Ongelukkig is dit nie in die praktyk so nie. Indiwidue en gesinne het vir die volk verlore geraak. Dit wil sê dat gedeeltes van families, en miskien selfs hele families, vir die volk verlore is.
Skrywer Wilco LabuschagneGepubliseer op 16 Maart 2017 Kategorieë GenealogieSleutelwoord Boerevolk, Europese herkoms, Familiegeskiedenis, Genealogie, Geslagsregisters, Volkskunde